**Škola: Klasična gimnazija fra Marijan Lanosović – Vjeroučitelj: Nikolina Šarić/ s. Suzana – šk. god. 2024./2025.**

- ZNANJE  
- STVARALAČKO IZRAŽAVANJE  
- KULTURA MEĐUSOBNE KOMUNIKACIJE - ZALAGANJE

*ZNANJE* *(ZN)* – *usvojenost programskog sadržaja na svim razinama: spoznajno-informativnoj, doživljajno-iskustvenoj, djelatno-iskustvenoj razini*

*ODLIČAN (5):*

Učenik(ca) je u potpunosti usvojio nastavnu jedinicu. Sposobnosti opisivanja, povezivanja, objašnjavanja, kritičkog mišljenja, dokazivanja, zaključivanja na najvišoj su razini. Osobito se ističe u posadašnjenju Božje poruke. Vjeroučenik izlaže jasno (jako dobro poznaje sadržaj na svim razinama), točno, sadržajno, razumljivo, jednostavno.

*VRLO DOBAR (4):*

Učenik(ca) je gotovo potpuno usvojio nastavnu jedinicu. Naučeno gradivo oprimjerava naučenim primjerima, te je tako i primjenjuje. To je uglavnom prikladno i ispravno. Uz pomoć uspijeva i u posadašnjenju Božje poruke. Izlaže s malom nesigurnošću, ali naučeno.

*DOBAR (3):*

Učenik(ca) je većim dijelom usvojio nastavnu jedinicu. Potpuno i točno poznaje glavne sadržaje, ali tek uz veću pomoć uspijeva u povezivanju i tumačenju činjenica. Sposobnosti primjenjivanja naučenog gradiva su na prosječnoj razini - prikladno uz pogreške.

*DOVOLJAN (2):*

Učenik(ca) je nastavnu jedinicu djelomice usvojio. Uspijeva prepoznati glavne sadržaje, ali su sposobnosti primjenjivanja naučenog gradiva na početnoj razini. Vjeroučenik vrlo malo izlaže, postoji pokušaj, ali nikako ne razumije unatoč pomoći i poticaju.

*NEDOVOLJAN (1):*

Učenik(ca) nije usvojio nastavnu jedinicu. Ne uspijeva prepoznati i razlikovati osnovne informacije gradiva. Ne pomaže ni pomoć profesora.

*STVARALAČKO IZRAŽAVANJE (SI) - usmeno, pismeno, likovno, glazbeno, scensko, audiovizualno, molitveno i drugo; aktivnost*

*ODLIČAN(5):*

Učenik(ca) ima izuzetno razvijene sposobnosti stvaralačkog izražavanja. Na najvišoj je razini je pismeni, usmeni, scenski, glazbeni i likovni oblik izražavanja. Svoje sposobnosti učenik/ca vješto koristi u izražavanju Božjih poruka na vjeronaučnom susretu. Vjeroučenik/ca se književno izražava, potpuno samostalno vlada gradivom i zadanim aktivnostima, ima jasne stavove, osjećaje,znanje, poimanje i iskustvo o temi. Učenik(ca) je motiviran i pažljiv neovisno o atraktivnosti sadržaja. Redovito aktivno sudjeluje na nastavnom procesu. Aktivno sudjeluje i samostalno formulira zaključke. Traži mogućnosti posadašnjena.

*VRLO DOBAR (4):*

Učenik(ca) ima razvijene sposobnosti stvaralačkog izražavanja, međutim nedovoljno ih koristi. Na poticaj se prepušta kreativnom stvaranju.Vjeroučenik/ca nešto slabije vlada gradivom i zadanim aktivnostima, slabija gledišta, stavovi, osjećaji, predožbe, znanje, poimanje i iskustvo o stanovitoj temi i problematici. Učenik(ca) je aktivan na nastavi i pažljivo prati izlaganje. Temeljit je i uporan u promišljanju težih problema, što mu uz vjeroučiteljevu pomoć redovito uspijeva.

*DOBAR (3):*

Učenik(ca) uglavnom ima razvijene sposobnosti stvaralačkog izražavanja - prosječna razina. Stoga se koristi samo dobro usvojenim načinima. Nerado se prepušta kreativnom radu. Vjeroučenik/ca se teže izražava i teže vlada gradivom i zadanim aktivnostima. Učenik(ca) uglavnom zainteresirano prati izlaganje. Aktivno se uključuje na profesorov zahtjev. Kod promišljanja težih problema odustaje, ali se na poticaj ponovno uključuje u rad.

*DOVOLJAN (2):*

Učenik(ca) ima samo djelomice razvijene sposobnosti stvaralačkog izražavanja. Slabo zanimanje pokazuje za takav način rada, te je potrebno često poticanje. Prihvaća pomoć, ali je sam ne traži. Radije pasivno sjedi ili se bavi nečim drugim nevezano uz program te tako ometa rad drugih.

*NEDOVOLJAN (1):*

Učenik(ca) ima vrlo slabo razvijene sposobnosti. Interes je vrlo slab, a često odbija poticaj. Učenik(ca) je najčešće odsutan duhom i ne prati nastavu. Povremeno prepisuje od drugih i često svjesno ometa rad drugih.

*KULTURA MEĐUSOBNE KOMUNIKACIJE - ZALAGANJE* *(KMK- Z)* - *stavovi, ponašanje, vladanje, usvajanje vrjednota, komunikacijska kultura: finoća, pažnja i poštovanje u međusobnim odnosima, sloboda i kreativnost vlastite osobnosti, motiviranost, marljivost, zalaganje*

*ODLIČAN (5):*

Učenik(ca) je naučeno gradivo u potpunosti integrirao u svoju osobnost. Stoga su govorne poruke u skladu s naučenim i one su spretno oblikovane. Pokazuje osobitu spremnost u svim komunikacijskim situacijama. Ponašanjem prati svoj usmeni izričaj. Vjeroučenik/ca pozorno sluša, prati, pita za pojašnjenje i produbljenje, sudjeluje u raspravi, koncentriran je na zadatak. Poštuje i uvažava druge, vrlo susretljiv, otvoren i plemenit, pun razumijevanja, profinjen, prijazan, ne upada drugima u riječ.

*VRLO DOBAR (4):*

Učenik(ca) svoje govorne poruke uglavnom spretno oblikuje u skladu s usvojenim gradivom i integriranim u svoju osobnost. To se odražava i na njegovo ponašanje. Potreban je poticaj glede popravljanja istoga što učenik/ca prihvaća. Vjeroučenik/ca nešto slabije sluša, prati, pita za pojašnjenje i produbljenje, sudjeluje u raspravi, koncentriran je na zadatak, dobra komunikacija s drugima.

*DOBAR (3):*

Komuniciranje i ophođenje učenika(ce) je na prosječnoj razini. U usmenom izričaju i ponašanju pojavljuju se elementi koji nisu u duhu integriranog znanja. Na česti poticaj učenik (ca) je voljan mijenjati se. Rijetko pita za pojašnjenje i produbljenje, manje sudjeluje u raspravi, teško se koncentrira na zadatak, izbjegava preuzimanje zadataka, povremeno prekida rad prije nego je dovršio, nešto manje dobro komunicira s drugima.

*DOVOLJAN (2):*

U komuniciranju i ophođenju učenika(ce) vrlo se često pojavljuju elementi koji nisu u duhu usvojenog i integriranog znanja (npr. neprimjereni izrazi). Učenik(ca) teško prihvaća poticaj. Ne sluša i ne prati izlaganje, za vrijeme sata zabavlja se nečim drugim, ne pokazuje interes, rastresen je.

*NEDOVOLJAN (1):*

Učenik(ca) u komuniciranju i ophođenju neizostavno koristi elemente koji nisu u duhu vjeronaučnog predmeta. Ne pomaže ni vjeroučiteljev poticaj. Uopće ne sluša i neprati izlaganje, ne pokazuje baš nikakav interes, nedostaje pristojnosti i osobne kulture, ometa rad vjeroučitelja i ostalih učenika.